เดือนสุดท้ายRICH เทรดถึง9พ.ค. นับถอยหลังเข้ากระบวนการฟื้นฟู
1 เดือนสุดท้าย! RICH เทรดได้ถึง 9 พ.ค.60 นับถอยหลังเข้าสู่กระบวนการฟื้นฟูฯ 11 พ.ค. 2560
10 เม.ย. 2560

ตลาดหลักทรัพย์แห่งประเทศไทย (ตลท.) เปิดเผยว่า ตามที่ ตลท.ได้ประกาศให้หลักทรัพย์ของ บริษัท ริช เอเชีย คอร์ปอเรชั่น จำกัด (มหาชน) หรือ RICH เข้าข่ายต้องปรับปรุงฐานะการเงินและการดำเนินงานระยะที่ 1 (NC ระยะที่ 1) โดยสั่งห้ามการซื้อขายหลักทรัพย์ของ RICH ตั้งแต่วันที่ 1 มีนาคม 2560 พร้อมทั้งขึ้นเครื่องหมาย NC (Non-Compliance) ตั้งแต่วันที่ 9 มีนาคม 2560
พร้อมทั้ง กำหนดให้ RICH แจ้งให้ตลาดหลักทรัพย์ทราบภายในวันที่ 7 เมษายน 2560 เพื่อเผยแพร่แก่ผู้ถือหุ้นและผู้ลงทุนถึงทางเลือกว่าบริษัทจะทำแผนปรับปรุงฐานะการเงินและการดำเนินงานเสนอผู้ถือหุ้นหรือจะฟื้นฟูกิจการตามพระราชบัญญัติล้มละลาย หรือจะขอเพิกถอนโดยสมัครใจหรือเลือกทางเลือกอื่นใดที่เป็นประโยชน์ต่อบริษัท
และตลท.จะได้เปิดโอกาสให้ผู้ถือหุ้นของบริษัทได้มีโอกาสซื้อหรือขายหลักทรัพย์ของบริษัทได้อีกระยะหนึ่งในระหว่างวันที่ 10 เมษายน 2560 ถึงวันที่ 9 พฤษภาคม 2560 ก่อนที่จะสั่งห้ามซื้อหรือขายหลักทรัพย์ในระหว่างการปรับปรุงฐานะการเงินและการดำเนินงานในวันที่ 11 พฤษภาคม 2560 จนกว่าบริษัทจะสามารถดำเนินการปรับปรุงแก้ไขฐานะการเงินและการดำเนินงานให้เป็นไปตามข้อกำหนดของ ตลท.
เนื่องจาก RICH ได้แจ้งต่อตลาดหลักทรัพย์ว่า RICH ได้มีมติอนุมัติเลือกให้บริษัทดำเนินการฟื้นฟูกิจการผ่านศาลล้มละลายกลางตามพระราชบัญญัติล้มละลาย ตลท.จึงเห็นควรให้ดำเนินการ ดังนี้
1.อนุญาตให้หลักทรัพย์ของ RICH ซื้อหรือขายได้ระหว่างวันที่ 10 เมษายน 2560 ถึงวันที่ 9 พฤษภาคม 2560 และเพื่อให้หลักทรัพย์ดังกล่าวสามารถมีการซื้อขายต่อไปได้ตามสภาพความเป็นจริง ตลท.จึงอาศัยอำนาจตามความในข้อ 29 (1) และ (3) ของข้อบังคับตลาดหลักทรัพย์แห่งประเทศไทย เรื่อง การซื้อขายการชำระราคาและการส่งมอบหลักทรัพย์ในตลาดหลักทรัพย์ พ.ศ. 2555 กำหนดให้ราคาซื้อขายของหลักทรัพย์ RICH ในวันที่ 10 เมษายน 2560 มีราคาสูงสุดและต่ำสุดไม่เกินหนึ่งเท่าจากราคาซื้อขายครั้งสุดท้ายของหลักทรัพย์และกำหนดให้ราคาซื้อขายของหลักทรัพย์ RICH-W1มีราคาสูงสุดและต่ำสุดไม่เกินหนึ่งเท่าจากราคาซื้อขายครั้งสุดท้ายของ RICH คูณด้วยอัตราแปลงสภาพ
2.ตลท.จะขึ้นเครื่องหมาย SP (Suspension) ห้ามซื้อหรือขายหลักทรัพย์ของ RICH ตั้งแต่วันที่ 11 พฤษภาคม 2560 เป็นต้นไป จนกว่าบริษัทจะสามารถดำเนินการปรับปรุงแก้ไขฐานะการเงินและการดำเนินงานให้เป็นไปตามข้อกำหนดของ ตลท. โดยอาศัยอำนาจตามความในข้อ 7(4) ของข้อบังคับ ตลท.เรื่อง หลักเกณฑ์เงื่อนไข และวิธีการเกี่ยวกับการห้ามซื้อหรือขายหลักทรัพย์จดทะเบียนเป็นการชั่วคราว พ.ศ.2555
ทั้งนี้ บริษัทมีหน้าที่รายงานความคืบหน้าของการดำเนินการให้ตลท.ทราบทุกไตรมาสโดยนำส่งพร้อมกับการนำส่งงบการเงินจนกว่าจะสามารถดำเนินการปรับปรุงแก้ไขฐานะการเงินและการดำเนินงานให้เป็นไปตามข้อกำหนดของ ตลท.